**ท่าอากาศยานฮวนโช เอ. อิเราส์กิน** (IATA: **SAB**, ICAO: **TNCS**) หรือเรียกโดยทั่วไปว่า **ท่าอากาศยานซาบา** เป็นท่าอากาศยานบนเกาะซาบาของแคริบเบียนของเนเธอร์แลนด์ ท่าอากาศยานนี้ได้รับการยอมรับอย่างกว้างขวางว่าเป็นท่าอากาศยานพาณิชย์ที่มีทางวิ่งอากาศยานที่สั้นที่สุดในโลก โดยมีความยาวเพียง 400 เมตร (1,312 ฟุต)

รายละเอียดท่าอากาศยาน
---------------------

ท่าอากาศยานได้รับการตั้งชื่อตามรัฐมนตรีฮวนโช เอ. อิเราส์กิน จากอารูบา และมีทางวิ่งอากาศยานเชิงพาณิชย์ที่สั้นที่สุดในโลก กล่าวคือ ยาวเพียง 400 เมตร (1,312 ฟุต) โดยมีเนินเขาสูงขนาบข้างด้านหนึ่งและมีหน้าผายื่นลงไปในทะเลที่ปลายทั้งสองด้าน ท่าอากาศยานอนุญาตให้เครื่องบินใบพัดขนาดเล็กลงจอดได้โดยต้องได้รับการอนุญาตจากสำนักงานการบินพลเรือนเนเธอร์แลนด์แอนทิลลีส เครื่องบินที่ให้บริการที่ท่าอากาศยานฮวนโช เอ. อิเราส์กิน ส่วนใหญ่จะเป็นดีเอชซี-6 ทวินออตเตอร์ หรือบริตเทิน-นอร์แมน บีเอ็น-2 ไอแลนเดอร์

ประวัติ
-------

ท่าอากาศยานใน ค.ศ. 1997
แนวคิดการสร้างท่าอากาศยานบนเกาะซาบาได้รับการเสนอต่อสภาเศรษฐกิจโดยเรมี เดอ ฮาเนิน และฌัก แดลเดอแวร์ ผู้รับเหมา หลังจากเดอ ฮาเนิน ได้ลงจอดเครื่องบินทะเลวอต-ซิคอร์สกี โอเอส2ยูที่ท่าเรือฟอร์ตเบย์ใน ค.ศ. 1946 โดยภายหลังการสำรวจพื้นที่เกาะทางอากาศแล้ว เดอ ฮาเนิน จึงได้เลือกพื้นที่โล่งแห่งหนึ่งเป็นที่ตั้งของสนามบินซึ่ง ณ เวลานั้นยังเป็นที่ดินของเอกชน ที่ดินนั้นได้รับการปรับพื้นที่ในเวลาเพียงไม่กี่สัปดาห์ จนเดอ ฮาเนิน สามารถนำเครื่องบินลงจอดบนเกาะซาบาเป็นครั้งแรกเมื่อวันที่ 9 กุมภาพันธ์ ค.ศ. 1959 พร้อมประชากรเกือบทั้งเกาะเข้าชมเหตุการณ์

หลังจากการลงจอดครั้งแรกนั้น เดอ ฮาเนิน ถูกห้ามไม่ให้ลงจอดเครื่องบินบนเกาะอีก จึงไม่มีเที่ยวบินไปหรือกลับจากซาบาเป็นเวลาหลายปี ก่อนการเลือกตั้งรัฐสภาใน ค.ศ. 1962 การที่ไม่มีท่าอากาศยานบนเกาะกลายเป็นปัญหาใหญ่ จนได้มีโกลด วาเตย์ นักการเมืองจากซินต์มาร์เติน ซึ่งเป็นตัวแทนของซาบาในรัฐสภาของเนเธอร์แลนด์แอนทิลลีส และฮวนโช เอ. อิเราส์กิน นักการเมืองชาวอารูบา รัฐมนตรีว่าการกระทรวงการคลังของเนเธอร์แลนด์แอนทิลลีส ณ ขณะนั้น สนับสนุนการสร้างท่าอากาศยานบนเกาะซาบา รัฐบาลเนเธอร์แลนด์จึงได้จัดสรรทุน 600,000 กิลเดอร์ดัตช์ให้พร้อมสร้าง โดยเป็นส่วนหนึ่งของแผน 3 ปีสำหรับหมู่เกาะวินด์เวิร์ด

หลังจากที่ท่าอากาศยานซาบาเริ่มให้บริการอย่างเป็นทางการเมื่อวันที่ 24 กรกฎาคม ค.ศ. 1963 ฌอร์ฌ โกร และนักลงทุนรายอื่นหลายคนก่อตั้ง วินด์เวิร์ดไอแลนดส์แอร์เวย์หรือวินน์แอร์ ใน ค.ศ. 1961 สำหรับการดำเนินการสู่ท่าอากาศยานซาบา แต่สายการบินไม่ได้เริ่มให้บริการโดยทันที เนื่องจากความต้องการผู้โดยสารที่น้อยและยังขาดอากาศยานขึ้นบินและลงจอดในพื้นที่สั้น (STOL) ท่าอากาศยานจึงไม่ได้ใช้งานเป็นเวลาหกเดือน จนวินน์แอร์เริ่มให้บริการไปยังซินต์มาร์เตินด้วยเครื่องบินดีเอชซี-6 ทวินออตเตอ ในปี 1965

รายชื่อสายการบิน
----------------

ในปัจจุบันมีเพียงสายการบินท้องถิ่นวินแอร์ที่ให้บริการเส้นทางบินไปกลับท่าอากาศยาน โดยให้บริการเที่ยวบินทุกวันไปยังซินต์มาร์เติน ด้วยเครื่องบินดีเอชซี-6 ทวินออตเตอร์ โดยเฉลี่ยแล้วเที่ยวบินไปซินต์มาร์เตินใช้เวลาประมาณ 15 นาที

| สายการบิน | จุดหมายปลายทาง 
 |
| --- | --- |
| แองกวิลลาแอร์เซอร์วิส | **เช่าเหมาลำ:** แองกวิลลา |
| เอสเอกซ์เอ็มแอร์เวย์ | **เช่าเหมาลำ:** ซินต์มาร์เติน |
| วินแอร์ | แซ็ง-บาร์เตเลมี, ซินต์เอิสตาซียึส, ซินต์มาร์เติน **เช่าเหมาลำ:** แอนทีกา |
| วินด์เวิร์ดเอกซ์เพรส | **เช่าเหมาลำ:** ซินต์มาร์เติน |

อ้างอิง
-------

1. ↑  Chilton, Nicola (2022-07-08). "What it's like to land on the world's shortest commercial runway". *CNN* (ภาษาอังกฤษ). คลังข้อมูลเก่าเก็บจากแหล่งเดิมเมื่อ 2022-07-21. สืบค้นเมื่อ 2022-09-03.
2. ↑  Dugdale, Magdalena (2018-12-27). "World's shortest runways at commercial airports". *Airport Technology* (ภาษาอังกฤษแบบอเมริกัน). คลังข้อมูลเก่าเก็บจากแหล่งเดิมเมื่อ 2022-09-07.
3. ↑  Fodor's (1994). *Caribbean, 1995: The Complete Guide to Choosing and Enjoying the Perfect Island Vacation* (ภาษาอังกฤษ). Fodor's Travel Publications. ISBN 978-0-679-02705-8.
4. ↑  "Five of the smallest airports in the world". *Business Traveller* (ภาษาอังกฤษแบบบริติช).
5. 1 2 3  "Fifty years of air service to Saba". *The Saba Islander* (ภาษาอังกฤษ). 2013-06-06.
6. ↑  "The Daily Herald -Remy de Haenen: "Lord of the Air"". *thedailyherald.info*.
7. 1 2 3  "Get to Saba". Saba Tourist Bureau. สืบค้นเมื่อ 24 April 2016.
8. ↑  "Select Flight". *dsolution*. คลังข้อมูลเก่าเก็บจากแหล่งเดิมเมื่อ 6 May 2016. สืบค้นเมื่อ 24 April 2016.
9. ↑  "Services". Anguilla Air Services. คลังข้อมูลเก่าเก็บจากแหล่งเดิมเมื่อ 4 May 2016. สืบค้นเมื่อ 24 April 2016.
10. ↑  "Winair adds regular St. Barthelemy – Saba service from Jan 2017". สืบค้นเมื่อ 1 July 2017.